Idi gwa-gwa tho,
gwares John a Naemonjag mowan chiwan,
pati chegwen disipolos to.
Mita thos Jesus a manda-da-bas a kigwan to i “Si-neng jo,
ajay i Ngalobon Kalniron Afo Chiyos!”
Idi inki-ngelan niwa chegwen disipolos John i kigwan to,
tined chen chakos si Jesus.
Idi iyanboli-neg si Jesus,
sini-neng to ma chegwen disipolos a mantetened cha si-katho,
et kigwan to i “Gwariy ibaga yo?”
Et insongbat cha i “Rabbi,
toy naiyan-iyanan mo i?”
Say banag na Rabbi,
maistoro.
Kigwan Jesus i “Gomali jo say si-nengen jo.”
Et ekiolop ired si-katho et mita riy naiyan-iyanan to.
Iyan-iyan ired man nontan a akow tep chanchaniy alas quatro na ma-chem.
Sema sa-kin disipolos a engi-ngel na kigwan John a Naemonjag a timened cha Jesus,
si Andrew a ahin Simon Peter.
Kimowan a chakos si Andrew a mengenap Simon.
Idi sipol to,
kigwan to i “Sipol miy Messiah,”
a say banag na Messiah,
sema Cristo.
Et iyodop Andrew si Simon cha kad-an Jesus.
Sini-neng Jesus a chilis Simon a kigwan to i “Si-kam si Simon a anak John.
Nem manipod niman,
manngaran ka na Cephas.”
Tiya-gway Jesus Si Philip Tan Si Nathanael
Idi gwa-gwa tho,
niyemnem Jesus i onkowan cha Galilee.
Sipol tos Philip a kigwan to i “Kay-olop ked si-kak.”
Edafos Philip cha siyodad na Bethsaida a inges tos Andrew ni Peter.
Et inap Philip si Nathanael,
et idi sipol to,
kigwan to i “Sipol miy toon nainngara-ngaran Moses cha dinteg tan nainngara-ngaran ngo iren ma profitas chiwa insolat cha.
Si-kathos Jesus a i-Nazareth a anak Joseph.”
Et kigwan Nathanael i “Gwara ayay panmaptengan a medepo did Nazareth?”
Insongbat Philip i “Emoy say si-nengen mo.”
Idi miten Jesus si Nathanael a man-eesop ali,
kigwan to i “Si-neng jo.
Aman i podnon anak Israel a nagwaren polos i doho-doho to!”
Et inbagen Nathanael i “Ngoy inpasing mon engamted si-kak?”
Insongbat Jesus i “Idi eg toka pay tiya-gway Philip,
sini-neng tahen mantoktokkong cha sengeg na kejow a fig.”
Et kigwan Nathanael i “Maistoro,
si-kam i Anak Afo Chiyos!
Si-kam i Ari na Israel!”
Insongbat Jesus i “Memati ka wa tep kigwan ko i sini-neng tahen mantoktokkong cha sengeg na kejow a fig.
Nem chakel pay i si-nengen mon kaskasdaaw iy sejay.”
Et kigwan ngon Jesus i “Sejay a konen kod si-kayo,
podnon metaen joy dangit a edohatan.
Et metaen jo ngoy anghilis Afo Chiyos a mankakayang cha dangit tan mansa-sa-kod cha si-kak a Anak na Too.”